會稽三賢祠詩 愍孝廟
作者：王十朋
朝代：宋

paragraphs: 我昔嘗讀黄絹碑，長歎越國無男兒。
孰知種山山下水，千載有此一段奇。
嗚呼哀哉蔡孝子，風烈遠過恢與覊。
乃翁白首困縲絏，半年不脫兒心悲。
請身荷械代父罪，或甘黥涅居軍麾。
况遇兵興擊叛卒，身先矢石死不辭。
當時非無賢太守，孝子抱志終不施。
人間無路可赴訴，投命河伯祈天知。
自爲銘誌及訟牒，欲愬以魂贖以屍。
精哀意切語不怨，孝與忠厚俱天資。
臨河更效結纓死，顛沛於禮曾無虧。
父脫纍囚子願畢，身在九泉甘若飴。
名聞九重獲旌表，賜廟愍孝風華夷。
胡爲祠宇乃如許，一間破屋河之湄。
未聞設誄有度尚，絕妙更欠邯鄲詞。
我來贊幕欽孝烈，顧瞻廟貎成吁嘻。
他年太史作佳傳，願於紙尾書吾詩。